arnastofnun/IGC-2024 huggingface dataset:
Kristján 4.

Kristján 4. (12. apríl 1577 – 28. febrúar 1648) var kjörinn konungur Danmerkur og Noregs af Ríkisráðinu eftir lát föður síns Friðriks 2. árið 1588, þá aðeins ellefu ára gamall, en var fyrst krýndur þegar hann varð fullveðja 1596. Stjórnartíð hans einkenndist til að byrja með af friði og efnahagslegum uppgangi. Efnahagsstefna hans var í anda kaupauðgisstefnunnar og hann kom á verslunareinokun innan ríkis síns, þótt því væri ekki fylgt hart eftir. Á tímabilinu voru mikil átök við Svía vegna tilrauna þeirra til að koma undir sig Skáni og komast undan Eyrarsundstollinum, helstu tekjulind Danakonunga. Síðustu tvo áratugina fengu Danir svo að kynnast slæmum ósigrum, bæði á orrustuvöllunum í Þýskalandi í Þrjátíu ára stríðinu og í sjóorrustum á Eystrasalti. Kristján var mágur Jakobs 6. Skotakonungs og átti töluverð samskipti bæði við hann og fyrirrennara hans, Elísabetu 1., meðal annars um veiðar enskra duggara á Íslandsmiðum, sem voru mjög umfangsmiklar, bæði á 16. öld og fyrri hluta 17. aldar. Kristján hafði gríðarlegan áhuga á sjóferðum og sjóhernaði og í stjórnartíð hans eignuðust Danir fyrstu nýlendu sína í Austur-Indíum, Trankebar.

Fjölskylda.

Kristján var þriðja barn og elsti sonur Friðriks 2. Danakonungs af Aldinborgarætt, og konu hans Soffíu af Mecklenburg. Hann giftist árið 1597 Önnu Katrínu af Brandenburg og átti með henni sex börn, þar á meðal ríkisarfann. Fyrir lát hennar 1612 átti hann einn son með Karen Madsdatter. Eftir lát drottningar giftist hann Karen Andersdatter sem ól honum tvö börn, og að síðustu átti hann tólf börn með Kirsten Munk, þar á meðal Leonóru Kristínu sem eyddi síðar tólf árum í Bláturni fyrir drottinsvik í stjórnartíð hálfbróður síns. Konungur skildi síðan við Kirsten Munk, sem var ákærð fyrir framhjáhald og bjó eftir 1629 með Vibeke Kruse sem ól honum tvö börn.
Spittal an der Drau

Spittal an der Drau er borg í fylkinu Kärnten í Austurríki. Áætlaður íbúafjöldi árið 2016 var 16 þúsund.
Viðeyjarkirkja

Viðeyjarkirkja er kirkja í Viðey við Reykjavík. Kirkjan var hlaðin úr steini á árunum 1767 til 1774 og var að einhverju leyti notast við grjót sem gengið hafði af þegar Viðeyjarstofa var reist. Danskur arkitekt, Georg David Anthon, teiknaði kirkjuna. Hún stendur rétt hjá Viðeyjarstofu. Kirkjan var vígð árið 1774 og er næstelsta steinkirkja landsins.

Viðeyjarkirkja er í Dómkirkjuprestakalli í Reykjavíkurprófastdæmi vestra. Fornleifauppgröftur hefur sýnt að kirkja mun hafa verið byggð í Viðey á 12. öld og árið 1225 var stofnað þar klaustur af Ágústínareglu en hvatamenn að klausturstofnun voru Þorvaldur Gissurarson og Snorri Sturluson. Menn Danakonungs rændu og saurguðu klaustrið og ráku munkana burt árið 1539. Jón Arason endurreisti klaustrið og lét reisa virki í Viðey en klaustrið var svo endanlega lagt niður við siðaskiptin skömmu síðar.Í kirkjugarðinum eru grafnir meðal annars Ólafur Stephensen stiftamtmaður og sonur hans Magnús Stephensen konferensráð og Gunnar Gunnarsson skáld.

Þjóðminjasafnið lét gera upp byggingarnar í Viðey á árunum 1967 til 1979 og árið 1987 undir stjórn Þorsteins Gunnarssonar.

Innréttingar Viðeyjarkirkju eru með þeim elstu sem varðveist hafa hér á landi. Predikunarstóllinn er fyrir miðju altari sem er óvenjulegt í íslenskum kirkjum en var algengt á Norðurlöndum á 18. öld.

Tenglar.

http://www.nmi.is/utgafa/byggingar-og-mannvirki/steinsteypa/nr/18/
Torg hins himneska friðar

Torg hins himneska friðar er stórt torg nálægt miðbæ Peking í Kína. Torgið hefur verið vettvangur margra atburða í sögu Kína. Utan Kína er torgið þekktast vegna mótmælanna sem voru á torginu 1989.

Torgið er 40,5 hektarar að stærð.
Belfast

Belfast (skoska: "Bilfawst", írska: "Béal Feirste") er stærsta borg og höfuðborg Norður-Írlands. Árið 2012 var mannfjöldi 280.537 í borginni og 579.554 með úthverfum. Fyrir vikið er Belfast fimmtánda stærsta borg Bretlands.
Þistill

Þistill (fræðiheiti: "Cirsium arvense") er stórvaxin fjölær jurt af körfublómaætt með litlum fjólubláum blómum. Blöðin eru þyrnótt á röndunum. Tegundin er víða flokkuð sem illgresi. Þistill er innfluttur slæðingur á Íslandi.

Samlífi.

Á Íslandi vex sveppurinn grasmúrgróungur ("Pleospora herbarum") á dauðum vefjum ýmissa plöntutegunda, meðal annars á þistli.
ReykjavíkurAkademían

ReykjavíkurAkademían er félag sjálfstætt starfandi fræðimanna sem stofnað var árið 1997. Hlutverk félagsins er vera „akademía“ í merkingunni vísindasamfélag þar sem fólk sem stundar rannsóknir á eigin vegum getur fengið vinnuaðstöðu og stuðning af öðrum í sömu sporum. Tilgangurinn er að skapa umhverfi fyrir þá vísindamenn sem starfa sem einyrkjar eða laustengdir rannsóknar- og kennslustofnunum eins og Háskóla Íslands. Félagið rekur Bókasafn alþýðu (bókasafn Dagsbrúnar). Félagið stendur fyrir nokkrum ráðstefnum og málþingum um aðskiljanleg efni á hverju ári og heldur málstofu á hverjum fimmtudegi þar sem einhver fræðimaður kynnir rannsóknir sínar.

Saga félagsins.

ReykjavíkurAkademían varð til sem félag sjálfstætt starfandi fræðimanna árið 1997. Til að byrja með var lögð höfuðáhersla á að finna húsnæði fyrir starfsemi félagsins, sem náðist sumarið 1998 þegar Siglingastofnun Íslands flutti út úr JL-húsinu og íslenska ríkið var með bindandi leigusamning við eigendur. Háskóli Íslands hafði þá áður hafnað húsnæðinu. Inn í húsnæðið fluttu þá þegar nokkrir fræðimenn, en fjölmennasti hópurinn til að byrja með voru sagnfræðingar, enda hefð fyrir einyrkjastarfsemi í þeirri grein. Einnig var mikið um að ungir vísindamenn sem voru nýkomnir heim úr námi erlendis nýttu sér aðstöðu félagsins. Lítil fyrirtæki með rannsóknartengda starfsemi nýttu sér einnig aðstöðuna. Árið 2014 var leigusamningi í JL-húsinu sagt upp til að rýma fyrir gistiheimili og fluttist þá starfsemin á tvær hæðir í Þórunnartúni.
Apple II

Apple II var fyrsta örtölvan sem fyrirtækið Apple Inc. fjöldaframleiddi. Apple II var talsvert þróaðri en Apple I sem var aðallega ætluð tölvuáhugamönnum. Apple II var ein af fyrstu vinsælu einkatölvunum og átti þátt í því að gera Apple að gróðavænlegu fyrirtæki. Hún var fyrst kynnt á tölvuráðstefnunni West Coast Computer Faire árið 1977.
Munnvatn

Munnvatn er vatnskennt og yfirleitt froðukennt efni sem myndast í munni manna og flestra dýra. Munnvatn er framleitt og seytt úr munnvatnskirtlum. Grunnritaraeiningar munnvatnskirtla eru þyrpingar af frumum sem kallast acini. Þessar frumur seyta vökva sem inniheldur vatn, salta, slím og ensím, sem öll renna út úr acinus inn í safnrásir. Innan rásanna er samsetning seytingar breytt. Mikið af natríum er virkt endursogað, kalíum er seytt og mikið magn af bíkarbónatjónum er seytt. Litlar safnrásir innan munnvatnskirtla leiða inn í stærri rásir og mynda að lokum eina stóra rás sem tæmist í munnholið.
Prentsmiðja

Prentsmiðja getur annaðtveggja átt við hús með tilheyrandi prentvélum eða stofnun sem stundar prentverk. Fyrsta prentsmiðja á Íslandi var að Hólum í Hjaltadal. Jón biskup Arason lét flytja hana til landsins, sennilega um 1530.
Laugadepla

Laugadepla (fræðiheiti: "Veronica anagallis-aquatica") er vatnajurt í græðisúruætt sem vex við heitar laugar og í volgum lækjum.

Á Íslandi er laugadepla afar sjaldgæf og finnst aðeins á suðvesturlandi.
Hárdepla

Hárdepla (fræðiheiti: "Veronica officinalis") er fjölær depla sem vex í Evrópu og Asíu. Stönglarnir eru loðnir, 10-50sm langir, og mynda breiður. Ljósvínrauð blóm vaxa á stuttum knúppum. Hárdepla hefur verið mikið notuð sem lækningajurt.

Á Íslandi er hárdepla algengust um sunnan- og vestanvert landið.
Entrena

Entrena er sveitarfélag í héraðinu La Rioja á Spáni. Íbúar eru tæp 1.451 (2008).
Fræni

Fræni er efsti hluti stílsins (eða stílanna) á frævu blóma. Frænið tekur við frjóduftinu sem frjóvgar eggin.
Stíll

Stíll getur átt við eftirfarandi:
Norðurskautsráðið

Norðurskautsráðið er samstarfsvettvangur ríkisstjórna þeirra landa sem liggja á eða að Norðurslóðum. Drög að slíku samstarfi voru lögð 1991 með Rovaniemi-ferlinu sem gengur út á samstarf um umhverfismál á Norðurslóðum. Norðurskautsráðið var síðan stofnað með Ottawa-yfirlýsingunni 1996. Ályktanir ráðsins hafa fyrst og fremst gengið út á umhverfismál, einkum loftslagsbreytingar, en á síðustu árum hefur verið rætt um að ráðið fjalli líka um álitamál varðandi nýtingu auðlinda og landakröfur á Norðurslóðum.

Aðildarríki.

Einnig eiga samtök eftirfarandi sex frumbyggjahópa fastafulltrúa í ráðinu: Alþjóðasamtök Aleúta, Alþjóðarráð Gwich'inþjóðarinnar, Norðurskautsráð Atabaksa, Norðurskautlæg svæðissamtök Inúíta (Svæðissamtök Inúíta á norðurslóðum), Samtök þjóða í Rússlandi sem eiga uppruna sinn á norðurslóðum og Samaráðið.

Starfssemi Norðurskautsráðsins miðar að því að vernda umhverfi norðurskautssvæðisins og vinna að velfarnaði íbúa þess í efnahagslegu, félagslegu og menningarlegu tilliti.
Veiðihundarnir

Veiðihundarnir (latína: "Canes venatici") er lítið stjörnumerki á norðurhimninum sem var fyrst lýst af Johannesi Hevelius á 17. öld. Hundarnir tveir heita "Chara" og "Asterion" sem Hjarðmaðurinn hefur í bandi. Bjartasta stjarna merkisins er Cor Caroli (α² CVn) sem Edmund Halley nefndi í höfuðið á Karli 1. eða syni hans Karli 2.. Hún hefur birtustigið 2,9.
Vígðalaug

Vígðalaug er heit laug á Laugarvatni. Í laugina rennur lítill hveralækur sem er 35-40°C heitur.

Laugin er hlaðin úr grjóti, hú er 60 sm djúp og sporöskjulaga. Áður hét laugin Reykjalaug og er talin draga nafn af bæ sem talið er að hafi heitið Reykir. Laugarvatn og Laugardalur draga nafn sitt af þessari laug. Við kristnitöku á Íslandi var laugin vígð af prestum frá Noregi og notuð sem skírnarlaug.

Fyrir austan Vígðulaug eru steinar sem nefndir eru Líkasteinar. Sagnir segja að á þá hafi líkbörur Jóns Arasonar og sona hans Björns og Ara, sem hálshöggvnir voru í Skálholti árið 1550 verið lagðar og lík þeirra þvegin upp úr Vígðulaug.
Evangeline Lilly

Nicole Evangeline Lilly (fædd 3. ágúst 1979) er kanadísk leikkona sem þekktust er fyrir hlutverk sitt sem Kate Austen í Lost sjónvarpsseríunni.
Pakse

Pakse einnig skrifað Pakxe (á frönsku Paksé) er borg í suðurhluta Laos, þar sem fljótið Xedone rennur í Mekong. Borgin er stærsta borg í Champasak héraðinu og aðalleið inn á Bolaven hásléttuna. Hún var lengi höfuðborg í laoska konungsdæminu Champasak, sem var afnumið 1946 þegar hið sameinaða konungsríki Laos var stofnað. Frakkar gerðu Pakse að fyrstu aðalstöð sinni í Laos 1905.

Með stuðningi Japan var byggð brú yfir Mekong hjá borginni árið 2000 og var það fyrsta brúin yfir fljótið. Atvinnulíf, ekki síst umsjón ferðamanna, hefur stóraukist við tilkomu brúarinnar. Íbúafjöldi Pakse er um 87,000.
Flóra (líffræði)

Flóra er orð í líffræði og haft um allar þær plöntutegundir sem vaxa á tilteknu svæði, bæði háplöntur (byrkningar og fræplöntur) og lágplöntur (fléttur, mosar og sveppir).

Flóra getur einnig verið bók (rit eða listi) sem lýsir plöntutegundum á tilteknu svæði, sbr. "Flóra Íslands".
Heron frá Alexandríu

Heron frá Alexandríu (10 – 70 e.Kr.) (gríska: Ήρων ο Αλεξανδρεύς) var forngrískur stærðfræðingur og uppfinningamaður og sagður vera einn helsti „tilraunamaðurinn“ í fornöld. Hann er þekktastur fyrir að hafa fundið upp gufuknúna vél, eimsnælduna ("aeolopile") og vindvél sína, sem er nokkurs konar fyrirrennari vindmyllunnar.

Í alfræðiritum Herons er lýst fjölmörgum uppfinningum sem hann gerði, þeirra á meðal eru slökkvivél (dæla), dragpípa, sjálfsali, vatnsorgan, leiðarmælir, stórvirkar vígvélar og loks gufuvélin, hin fyrsta í heiminum.
Fimbulfamb

Fimbulfamb er spil sem gengur út á að útskýra sjaldgæf orð í íslensku máli.

Spilareglur.

Spilið gengur þannig fyrir sig að sá sem er elstur byrjar að vera svokallaður „Fambi“. Hlutverk fambans er það að draga spjald úr bunka sem fylgir spilinu. Á spjaldinu eru fjögur forn orð og gert er ráð fyrir því að spilendur þekki ekki orðið. Fambinn velur orð eftir því hvaða reit á spilaborðinu hann er staddur. Hinir leikmennirnir eiga að skrifa niður á blað hvað þeir halda að rétta merkingin á orðinu er. Ráðlegt er að skrifa eitthvað gáfulegt því að eftir að allir eru búnir er skrifa niður þá skýringu sem þeir halda að sé rétt tekur Fambinn við þeim. Fambinn les svo allar skýringarnar ásamt réttu skýringunni sem stendur aftan á spjaldinu sem hann dró. Svo er farið hringinn og allir giska á eina skýringu. Leyfilegt er að giska á skýringu sem einhver annar giskar á.

Dæmi.

Fambinn les af spjaldinu orðið „flekán“. Atli Kalli, Bragi Palli, Cleopatra Siggi og Davíð Gummi eru hinir leikmennirnir og hver og einn skrifar það sem þeir halda að orðið þýði.

Atli skrifar ermahnappur.

Bragi skrifar þráðlaga þaragróður.

Cleopatra skrifar hraðahindrun.

Davíð skrifar ónytjungur.

Fambinn fær alla miðana og les af þeim ásamt skýringunni sem stendur aftan á miðanum. Fambinn: „Flekán þýðir: ónytjungur, ermahnappur, hraðahindrun, lauslát kona (rétta skýringin) og þráðlaga þaragróður“. Svo giska keppendur á eina skýringu, hver á fætur örðum.

Atli giskar á þráðlaga þaragróður.

Bragi giskar á lauslát kona.

Cleopatra giskar á ónytjungur

Davíð giskar á þráðlaga þaragróður líka.

Stigagjöf miðað við dæmið hér að ofan.

Atli fær 0 stig; hann giskaði hvorki á rétt svar og enginn giskaði á hans skýringu.

Bragi fær 3 stig; 1 fyrir að giska á rétt og 2 því að Atli og Davíð giskuðu báðir á hans skýringu.

Cleopatra fær 0 stig

Davíð fær 1 stig vegna þess að Siggi giskaði á hans skýringu.

Hefði enginn giskað á rétta skýringu hefði Fambinn fengið 2 stig.
Leikstjóri

Leikstjóri er manneskja sér um listræna stjórnun í t.d. leikritum, sjónvarpsþáttum og kvikmyndum. Hann aðstoðar leikara við leikræna tjáningu og velur stundum þá leikara sem koma til greina í hvert hlutverk.
Búrfellshraun í Landsveit

Búrfellshraun á Landmannaafrétti er eitt hinna svokölluðu Tungnárhrauna. Þar er þeirra næststærst, aðeins Þjórsárhraunið mikla er stærra. Búrfellshraun kom upp í langri gígaröð norðan Veiðivatna fyrir rúmum 3000 árum. Það þekur miklar víðáttur á Veiðivatnasvæðinu og við Þórisvatn en flæddi einnig niður með Tungná og Þjórsá. Það streymdi niður með Búrfelli en stöðvaðist í ofanverðri Landsveit og myndar þar háa samfellda hraunbrún, Gloppubrún, sem rekja má í boga um þvera sveit frá Skarfanesi og langleiðina að Rangá ofan við Galtalæk. Bæirnir Skarfanes, Ósgröf, Eskiholt, Mörk og Gloppa stóðu neðan undir hraunbrúninni.

Hraunið er úr dílabasalti þar sem stórir hvítir feldspatdílar sitja í dökkum grunnmassa.

Þjórsárdalshraun, sem flæddi niður Gjána í Þjórsárdal og þakti allan dalbotninn þar neðan við, er af mörgum talið vera hluti Búrfellshrauns aðrir telja það sjálfstætt hraun.

Hraunið er 485 km² að flatarmáli og um 6-7 km³ að rúmtaki. Vikurlagið H3 frá Heklu liggur ofan á hrauninu. Það er talið litlu eldra en vikurinn eða um 3200 ára.
Félagsheimili

Félagsheimili er samkomustaður fyrir félaga í tilteknu samfélagi, oft íbúa í byggðalagi. Árið 1981 voru 173 félagsheimili á Íslandi í 134 bæjar- og sveitarfélögum. Elstu félagsheimilin voru hús ungtemplara og ungmennafélaga. Oft eru það samtök ýmissa félaga sem standa að byggingu og rekstri félagsheimila og hafa aðstöðu þar. Félagsheimilasjóður styrkir byggingu félagsheimila.
Óspaksstaðir

Óspaksstaðir er innsti bær í Hrútafirði sem er enn í byggð. Bærinn er austan Hrútafjarðarár og því í Húnaþingi vestra. Nokkur eyðibýli voru innar t.d. Grænumýrartunga sem brann árið 2003, sem er vestan Hrútafjarðarár og því í Strandasýslu. Enn sunnar var sel frá Óspaksstöðum sem hét Óspaksstaðasel.
Upplyfting - Endurfundir

Upplyfting - Endurfundir er 33 snúninga LP hljómplata gefin út af SG - hljómplötum árið 1981. Á henni flytur hljómsveitin Upplyfting nokkur lög. Þeir sem koma fram á plötunni eru: Magnús Stefánsson söngur og raddir. Sigurður V. Dagbjartsson, gítarar, söngur, raddir og banjó. Kristján Óskarsson, hljómborð. Þorleifur Jóhannsson, trommur og slagverk. Kristján B. Snorrason, söngur og raddir. Haukur Ingibergsson, söngur og raddir. Sigurður Egilsson, bassi. Jónas Þórðarson, bassi. Jóhann G. Jóhannsson, raddir og hljómstjórn (producer). Eðvarð Marx, gyðinga-harpa. Jóhann G. Jóhannsson og Upplyfting sáu um útsetningar. Hljóðritun fór fram í Hljóðrita h.f. í apríl og maí 1981, tæknimaður: Eðvarð Marx. Hönnun plötuumslags: Brian Pilkington.

Ljósmyndir: Valdís Óskarsdóttir. Filmuvinna og prentun: Prisma Hafnarfirði.
Íslenskar þjóðsögur

Íslenskar Þjóðsögur I og II eru hljóðdiskar byggðir á bókinni "Þjóðsögur við þjóðveginn" eftir Jón R. Hjálmarsson.

Diskarnir innihalda íslenskar þjóðsögur tengda við staði á Íslandi og er þeim raðað upp á geisladiskana í þeirri röð sem þeir eru við hringveginn. Þeir sem keyra hringinn geta því hlustað á þjóðsögur tengdar hverjum stað fyrir sig í réttri röð.

"Íslenskar þjóðsögur I" inniheldur sögur frá Reykjanesi að Egilsstöðum (norðurleið) en "Íslenskar þjóðsögur II" inniheldur sögur frá Egilstöðum að Reykjanesi (suðurleið).
Ómar Ragnarsson - Skemmtilegustu lög Gáttaþefs

Ómar Ragnarsson - Skemmtilegustu lög Gáttaþefs er 33 snúninga LP hljómplata gefin út af SG - hljómplötum árið 1981. Magnús Ingimarsson útsetti og stjórnaði hljóðfæraleik í lögum 2, 3, 4, 5, 6, 7 og 8 á A-hlið og 1, 3, 4, 7 og 8 á B-hlið. Jón Sigurðsson útsetti og stjórnaði undirleik í lögum 1 og 9 á A-hlið og 2, 5 og 6 á B-hlið. Telpur úr Álftamýrarskóla syngja með í lögum 1, 3, 4, 5, 6 og 9 á A-nliö og 2, 3, 4, 5, 6 og 8 á B-hlið. Telpur úr Langholtsskóla syngja með í lögum 2, 7 og 8 á A-hlið og 1 og 7 á B-hlið. Ljósm: Finnur Fróðason. Hönnun umslags: Brian Pilkington. Filmuvinna og prentun: Prisma.
Guðmundur Jónsson - Einsöngslög og óperuaríur

Guðmundur Jónsson - Einsöngslög og óperuaríur er 33 snúninga LP hljómplata gefin út af SG - hljómplötum árið 1982. Á henni syngur Guðmundur Jónsson einsöngslög og óperuaríur.
Normannar

Normannar eru íbúar Normandí. Norrænir menn, einkum frá Noregi og Danmörku, tóku sér þar bólfestu á 9. og 10. öld. Þeir tóku að miklu leyti upp tungu fyrri íbúa, en samt voru talsverð áhrif norrænnar tungu í máli þeirra og örnefnum.
Allister Brimble

Allister Brimble er (fæddur árið 1970) breskur tónlistarmaður. Hann bjó til tónlistina í tölvuleikjunum "Driver" og "Driver 2".
Listasafn Einars Jónssonar

Listasafn Einars Jónssonar er listasafn á Skólavörðuhæð í Reykjavík. Hús safnsins heitir Hnitbjörg. Í safninu eru verk Einars Jónssonar, bæði höggmyndir og málverk, varðveitt og höfð til sýnis. Safnið starfar samkvæmt arfleiðsluskrá Einars Jónssonar og Önnu Jørgensen Jónsson konu hans, frá 11. september 1954. Arfleiðsluskráin ber með sér að hlutverk safnsins sé að varðveita, sýna og rannsaka verk Einars Jónssonar, halda skrá yfir þau, heimildir um æviferil og fleira er tengist lífi og list listamannsins. Safnið var gjöf Einars til íslenska ríkisins.

Saga safnsins.

Árið 1909 bauð Einar Jónsson íslensku þjóðinni öll verk sín að gjöf með því skilyrði að reist yrði yfir þau safn. Árið 1914 þáði Alþingi gjöfina og lagði fram 10.000 krónur ásamt því að í söfnun meðal almennings söfnuðust 20.000 krónur.

Byggingin.

Safnið er byggt eftir teikningum Einars sjálfs en Einar Erlendsson húsameistari áritaði teikninguna 1916. Listasafn Einars Jónssonar var vígt á Jónsmessudag 24. júní árið 1923. Á þeim tíma hafði ekkert húsnæði verið byggt sem sérstakt safnhús yfir íslenska list hér á landi og var því Hnitbjörg fyrsta byggingin sem gegndi því hlutverki á Íslandi. Einar valdi stað fyrir safnið á Skólavörðuhæð sem þá var eyðiholt í útjaðri bæjarins og var safnið fyrsta byggingin á hæðinni en það var hæsti sjónarhóll bæjarins. Einar og fleiri samtíðarmenn sáu Skólavörðuhæðina sem „"háborg Íslands"“.

Íbúð listamannsins.

Í turnhýsi safnsins, þar sem Einar og kona hans Anna Jörgensen bjuggu, er einstakt útsýni yfir Reykjavík. Íbúðin í turnhýsinu, sem er hluti af safninu og varðveitt í upphaflegri mynd, er búin fágætum húsgögnum og listaverkum frá tíð Einars og Önnu.

Garðurinn.

Við safnið er höggmyndagarður og í honum eru 26 bronsafsteypur af verkum Einars. Sumar þeirra voru steyptar í tíð Einars og voru áður innan veggja safnsins en síðar færðar út í garð ásamt nýjum afsteypum. Á tímum þeirra Einars og Önnu lögðu þau mikla vinnu í að rækta garðinn á meðan þau bjuggu í safnhúsinu, en sagt er að Einar hafi sjálfur gróðursett allar plönturnar og sett niður elstu trén sem nú má sjá í garðinum. Höggmyndagarðurinn var formlega opnaður 8. júní árið 1984, en þá höfðu framkvæmdir staðið yfir í þónokkurn tíma og margir komið að þeirri vinnu.
Kór Menntaskólans við Hamrahlíð

Kór Menntaskólans við Hamrahlíð er kór starfræktur af nemendum Menntaskólans við Hamrahlíð. Kórstjóri er Hreiðar Ingi Þorsteinsson.

Saga.

Kór Menntaskólans við Hamrahlíð var stofnaður 1967 af Þorgerði Ingólfsdóttur sem stjórnaði kórnum í hálfa öld. Kórinn hefur frá stofnun frumflutt fjölmörg kórverk og er enn í dag meðal leiðandi kóra í frumflutningi á íslenskum kórverkum. Meðlimir kórsins eru nemendur Menntaskólans við Hamrahlíð á aldrinum 16 - 19 ára. Kórinn hefur margoft komið fram með Sinfóníuhljómsveit Íslands, nú síðast í desember 2018 á hátíðartónleikum í tilefni af 100 ára fullveldi Íslands. Á hverri vorönn ferðast kórinn um landið og kynnir þar innlend sem erlend kórverk.

Hamrahlíðarkórinn.

Árið 1981 bættist nýr kór við tónlistarsögu menntaskólans, skipaður brautskráðum nemendum úr skólanum. Sá kór er kallaður Hamrahlíðarkórinn á meðan skólakórinn er kallaður Kór Menntaskólans við Hamrahlíð. Kórstjóri Hamrahlíðarkórsins er Þorgerður Ingólfsdóttir.
Disney Channel

Disney Channel er bandarísk sjónvarpsstöð (stofnuð 18. apríl 1983). Stöðin sendir út þætti og kvikmyndir fyrir börn og unglinga. Að mestu eru sýndir þættir framleiddir af Walt Disney fyrirtækinu en stundum stöðin sendir stöðin út þáttum frá öðrum aðilum. Disney sendir bæði út í gegnum kapal og í gegnum gervihnött. Stöðin er hluti Disney-ABC Cable Networks samsteypunnar, sem er í eigu Walt Disney. Höfuðstöðvar sjónvarpstöðvarinnar eru í Burbank, Kaliforníu.
Sorgarskikkja

Sorgarskikkja (fræðiheiti: "Nymphalis antiopa") er dagfiðrildi af ætt dröfnufiðrilda. Sorgarskikkjan er með svarbláa vængi, sem eru gulleitir á jöðrunum. Hún lifir í Evrópu, Asíu og Norður-Ameríku. Vænghaf hennar er um 7 cm.
Oude IJssel

Oude IJssel er á á landamærum Hollands og Þýskalands. Landamærin liggja víða eftir miðri ánni og er um 80 km löng. Hún er þverá IJssel-árinnar. Oude IJssel þýðir „gamla IJssel“. Þær voru sameinaðar Rínarfljóti með skurði, Berkelskurðinum á tímum Rómaveldis. Við ána er bærinn Gescher.
Víkur

Víkur getur átt við eftirfarandi:
Strawson (aðgreining)

Strawson getur átt við:
MediaStream Records

MediaStream Records er plötufyrirtæki í eigu MediaStream ehf. Stofnandi fyrirtækisins er Steinar Jónsson (núverandi framkvæmdarstjóri MediaStream ehf.).

MediaStream Records – Saga fyrirtækissins.

Fyrirtækið var stofnað sumarið 2006 af Steinari Jónssyni sem þá var trommarinn í punkbandinu Capybara. Þegar Capybara hætti tók fyrirtækið nýja stefnu og byrjaði að koma á framfæri nokkrum íslenskum röppurum. Í byrjun júní 2007 var MediaStream Agency stofnað með þann tilgang að koma Dabba T, Hugrofi og fleirum á framfæri. Í ágúst 2007 var útgáfufyrirtækið MediaStream Music stofnað og mánuði seinna gefin út platan "'Óheflað Málfar" með Dabba T. Saman unnu MediaStream Agency og MediaStream Music að því að skipuleggja tónleika, fylgja plötuútgáfum og skipuleggja frekari útgáfur. Í apríl 2008 sameinuðust svo þessi tvö fyrirtæki í eitt og vinna núna bæði undir nafninu MediaStream Records.

Studio 112 (2006-2007).

Í lok 2006 átti fyrirtækið hljóðver sem hét Studio 112 staðsett í Reykjavík. Hljóðverið var notað fyrir Urban upptökur og kvikmyndamix en því var svo endanlega lokað í maí 2007. Í janúar 2009 opnaði fyrirtækið svo annað hljóðver undir nafninu Studio Róm þar sem meðal annars var hljóðrituð platan Erkiengill með Gummzter. Studio Róm var svo lokað í september 2009.

MediaStream Records tónlistarstraumar.

Fyrirtækið hefur í gegnum tíðina verið með fjölbreyttar tónlistarstefnur s.s. Pönk, raftónlist og Pop en mest hefur þó verið einbeitt á útgáfu hip-hop tónlistar.